钦定古今图书集成/明伦汇编/氏族典/第584卷 > 皇甫遐
## 钦定古今图书集成/明伦汇编/氏族典/第584卷 > 皇甫遐

按《周书皇甫遐传》，“遐字永览，河东汾阴人也。累世寒
微，而乡里称其和睦。遐性纯至，少丧父，事母以孝闻。
保定末，又遭母丧，乃庐于墓侧，负土为坟。后于墓南
作一裨窟，阴雨则穿窟，晴霁则营墓，晓夕勤力，未尝
暂停。积以岁年，坟高数丈，周回五十馀步。裨窟重台
两匝，总成十有二室，中间行道，可容百人。遐食粥枕”
由，栉风沐雨，形容枯悴，家人不识。当其营墓之初，乃
有鸱乌各一，徘徊悲鸣，不离墓侧，若助遐者，经月馀
日乃去。远近闻其至孝，竞以米面遗之，遐皆受而不
食，悉以营佛斋焉。郡县表上其状，有诏旌异之。